P6_TA(2006)0512

Προσχώρηση της Ρουμανίας

Ψήφισμα του Ευρωπαϊκού Κοινοβουλίου σχετικά με την ένταξη της Ρουμανίας στην Ευρωπαϊκή Ένωση (2006/2115(INI))

Το Ευρωπαϊκό Κοινοβούλιο,

- έχοντας υπόψη τη συνθήκη προσχώρησης της Δημοκρατίας της Βουλγαρίας και της Ρουμανίας στην Ευρωπαϊκή Ένωση [1], που υπογράφηκε στις 25 Απριλίου 2005,

- έχοντας υπόψη όλα τα ψηφίσματά του και τις προηγούμενες εκθέσεις του από την αρχή της διαδικασίας διεύρυνσης έως σήμερα, ειδικότερα δε το τελευταίο ψήφισμά του της 14ης Ιουνίου 2006 σχετικά με την προσχώρηση της Βουλγαρίας και της Ρουμανίας [2],

- έχοντας υπόψη τα συμπεράσματα της Προεδρίας του Ευρωπαϊκού Συμβουλίου των Βρυξελλών της 15ης/ 16ης Ιουνίου 2006,

- έχοντας υπόψη τα συμπεράσματα του Συμβουλίου Υπουργών Γενικών Υποθέσεων και Εξωτερικών Σχέσεων της 17ης Οκτωβρίου 2006 σχετικά με τη διεύρυνση,

- έχοντας υπόψη την έκθεση παρακολούθησης της Επιτροπής της 26ης Σεπτεμβρίου 2006 σχετικά με τη Ρουμανία (COM(2006)0549) και τις προηγούμενες εκθέσεις παρακολούθησης,

- έχοντας υπόψη την ανταλλαγή επιστολών μεταξύ του Προέδρου του Ευρωπαϊκού Κοινοβουλίου και του Προέδρου της Επιτροπής σχετικά με την πλήρη συμμετοχή του Ευρωπαϊκού Κοινοβουλίου στην εξέταση του ενδεχομένου ενεργοποίησης μιας από τις ρήτρες διασφάλισης της συνθήκης προσχώρησης,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Εξωτερικών Υποθέσεων και τις γνωμοδοτήσεις της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων και της Επιτροπής Δικαιωμάτων των Γυναικών και Ισότητας των Φύλων (A6-0421/2006),

Α. λαμβάνοντας υπόψη ότι η ένταξη της Ρουμανίας στην Ευρωπαϊκή Ένωση αποτελεί μείζονος σημασίας ιστορική εξέλιξη, η οποία συνοδεύεται από βαθιά αλλαγή στο οικονομικό, κοινωνικό και πολιτικό πεδίο της χώρας, καθώς και ότι η ένταξη αυτή θα έχει θετικό αντίκτυπο στον ρουμανικό πληθυσμό και στην ανάπτυξη και τη συνοχή της Ευρωπαϊκής Ένωσης,

Β. λαμβάνοντας υπόψη ότι η ένταξη της Ρουμανίας στην Ευρωπαϊκή Ένωση θα συμβάλει στη σταθερότητα και την ευημερία της νοτιοανατολικής Ευρώπης,

Γ. λαμβάνοντας υπόψη ότι η ενσωμάτωση της Ρουμανίας στην Ευρωπαϊκή Ένωση θα ενισχύσει την πολιτική και πολιτιστική διάσταση της διαδικασίας της ευρωπαϊκής ολοκλήρωσης,

Δ. λαμβάνοντας υπόψη ότι το πρώτο στάδιο της πέμπτης διεύρυνσης, το 2004, είχε αποδεδειγμένα ευεργετικές συνέπειες για τα παλαιά και τα νέα κράτη μέλη και ότι δεν υπάρχει αμφιβολία ότι το ίδιο θα συμβεί και με την τωρινή διεύρυνση, η οποία θα αποτελέσει την κατάληξη της πέμπτης διεύρυνσης,

Ε. λαμβάνοντας υπόψη ότι, στο διάστημα που μεσολάβησε από την έκθεση της Επιτροπής, το Μάιο 2006, διαπιστώθηκαν και πάλι σημαντικές βελτιώσεις, όπως επισημαίνει η τελευταία έκθεση παρακολούθησης της 26ης Σεπτεμβρίου 2006,

ΣΤ. λαμβάνοντας υπόψη ότι η Ρουμανία συνεχίζει τις προσπάθειές της για την τήρηση των προϋποθέσεων που περιλαμβάνονται στη συνθήκη προσχώρησης, προκειμένου να καταστεί μέλος της Ένωσης την 1η Ιανουαρίου 2007, μαζί με τη Βουλγαρία, και ότι το Κοινοβούλιο δεν έχει πάψει να εκφράζει την υποστήριξή του στην ταυτόχρονη ένταξη των δύο χωρών,

1. συγχαίρει την Επιτροπή για τη σοβαρότητα και την αξιοπιστία των συνολικών εργασιών της για την παρακολούθηση των μεταρρυθμίσεων που διενεργεί η Ρουμανία·

2. συγχαίρει τη Ρουμανία και χαιρετίζει την ένταξή της την 1η Ιανουαρίου 2007, αναμένει με ανυπομονησία την άφιξη εν ευθέτω χρόνω των 35 βουλευτών της στο Ευρωπαϊκό Κοινοβούλιο, καθώς και του Επιτρόπου και των υπαλλήλων στα θεσμικά όργανα της ΕΕ, και αναγνωρίζει την εξαιρετική συνεισφορά των παρατηρητών της Ρουμανίας στο Ευρωπαϊκό Κοινοβούλιο από τον Σεπτέμβριο 2005·

3. επισημαίνει ότι αυτή η διεύρυνση της Ευρωπαϊκής Ένωσης ενσαρκώνει, όπως και οι προηγούμενες, τις ιδέες της ενότητας και της ευρωπαϊκής αλληλεγγύης, όντας ευεργετική για το σύνολο των μερών και παρέχοντας τη δυνατότητα προώθησης των αξιών της δημοκρατίας, της ισότητας, της πολυφωνίας και της μη διάκρισης·

4. εκφράζει την ικανοποίησή του για το γεγονός ότι η Επιτροπή συνέστησε στην έκθεσή της στις 26 Σεπτεμβρίου 2006 την ταυτόχρονη προσχώρηση της Βουλγαρίας και της Ρουμανίας·

5. εκφράζει την ικανοποίησή του για τη σημαντική πρόοδο που επιτέλεσε η χώρα μετά την τελευταία έκθεση του Μαΐου 2006 και, κατά συνέπεια, εγκρίνει την προτεινόμενη ημερομηνία της 1ης Ιανουαρίου 2007 για την προσχώρηση της Ρουμανίας· υπενθυμίζει ωστόσο στις ρουμανικές αρχές ότι πρέπει να διατηρήσουν τον ρυθμό των μεταρρυθμίσεων μετά την ένταξη·

6. χαιρετίζει τις προσπάθειες που έχει καταβάλει η Ρουμανία για να εξασφαλίσει την εφαρμογή πολυάριθμων μεταρρυθμίσεων ενόψει της ένταξής της και συγχαίρει τις ρουμανικές αρχές για τη μεγάλη πρόοδο που σημείωσαν σε περιορισμένο χρονικό διάστημα·

7. τονίζει ότι η διαδικασία των μεταρρυθμίσεων είναι ευεργετική για τη Ρουμανία στο πλαίσιο της ένταξης στην Ευρωπαϊκή Ένωση και ότι συμβάλλει στην παγίωση της οικονομικής ευημερίας και της ασφάλειας της χώρας·

8. σημειώνει ότι στους τομείς στους οποίους είχε επισημάνει η Επιτροπή στην έκθεσή της του Μαΐου 2006 ότι απαιτείτο άμεση δράση — μεταρρύθμιση του δικαστικού συστήματος, καταπολέμηση της διαφθοράς, σύσταση οργανισμών πληρωμής και του Ολοκληρωμένου Συστήματος Διαχείρισης και Ελέγχου, ΜΣΕ, διασύνδεση του συστήματος συγκέντρωσης των φόρων — έχει επιτελεσθεί ουσιαστική πρόοδος·

9. διαπιστώνει με ικανοποίηση ότι η Ρουμανία διαθέτει βιώσιμη οικονομία της αγοράς, με αύξηση σχεδόν 7% του ΑΕΠ και ποσοστό ανεργίας περίπου 5,5%·

10. ενθαρρύνει τα κράτη μέλη να ανοίξουν τις αγορές εργασίας τους στους ρουμάνους εργαζόμενους από 1ης Ιανουαρίου 2007, σε απόλυτη συμφωνία με το πνεύμα της ελεύθερης κυκλοφορίας των εργαζομένων που διασφαλίζεται από το κοινοτικό δίκαιο·

11. υπογραμμίζει ότι, ενόψει των μελλοντικών μεταφορών οικονομικών πόρων από την ΕΕ και της απαραίτητης συγχρηματοδότησης από τη Ρουμανία, οι αναμενόμενες αναδιατάξεις στον προϋπολογισμό δεν πρέπει να αποβούν αποκλειστικά και μόνο σε βάρος των κοινωνικών δαπανών ή να οδηγήσουν στην περικοπή τους·

12. παροτρύνει τη ρουμανική κυβέρνηση να παγιώσει τις αναληφθείσες μεταρρυθμίσεις, όπως επίσης τις ρουμανικές αρχές να εντείνουν τις προσπάθειές τους, ιδίως στον τομέα της προστασίας των παιδιών, της ένταξης των μειονοτήτων, ιδίως της μειονότητας των Ρομά και της ουγγρικής μειονότητας, και της αντιμετώπισης των ψυχικών ασθενειών· καλεί εν προκειμένω τη Ρουμανία να λάβει άμεσα μέτρα για την αποκατάσταση των ελλείψεων, εκπληρώνοντας τις απαιτήσεις των συνολικών εκθέσεων παρακολούθησης της Επιτροπής του 2005 και του 2006 και των ψηφισμάτων του Κοινοβουλίου που εγκρίθηκαν το 2004 και το 2005·

13. σημειώνει ότι μετά την έκθεση της Επιτροπής του Μαΐου 2006, έχει σημειωθεί πρόοδος στο θέμα των μειονοτήτων· υπενθυμίζει ότι η θέση του όσον αφορά τις μειονότητες στη Ρουμανία βασίζεται στις αρχές του σεβασμού, της αναγνώρισης και της υποστήριξης των μειονοτήτων, καθώς και στην εξάλειψη όλων των μορφών βίας και διακρίσεων εις βάρος τους· επιθυμεί να δει να εγκρίνεται το συντομότερο δυνατό η νομοθεσία περί μειονοτήτων, με σεβασμό των πολιτικών κριτηρίων· σημειώνει ότι το Ευρωπαϊκό Παρατηρητήριο των Φαινομένων Ρατσισμού και Ξενοφοβίας θα συνεχίσει, και μετά την έγκριση, την παρακολούθησή του σε ό,τι αφορά την καταπολέμηση του ρατσισμού και των διακρίσεων που απορρέουν από αυτόν, όπως πράττει για όλα τα κράτηv μέλη·

14. σχετικά με τη μειονότητα των Ρομά: προτρέπει τις ρουμανικές αρχές να παγιώσουν τις αναληφθείσες μεταρρυθμίσεις στους τομείς της προστασίας έναντι της θεσμικής βίας, της βελτίωσης των συνθηκών διαβίωσης και στέγασης και της πρόσβασης στην απασχόληση και στο σύστημα υγείας, θέτοντας στη διάθεσή τους επαρκείς οικονομικούς πόρους·

15. σχετικά με την ουγγρική μειονότητα: καλεί τις ρουμανικές αρχές να λάβουν υπόψη τις προσδοκίες της ουγγρικής μειονότητας, σύμφωνα με τις αρχές της επικουρικότητας και της αυτόνομης διακυβέρνησης στον πολιτιστικό τομέα, παρέχοντας ειδικότερα τα απαραίτητα οικονομικά μέσα για τη βελτίωση των προδιαγραφών εκπαίδευσης·

16. προτείνει, από 1ης Ιανουαρίου 2007, η Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων να παρακολουθεί τις αναληφθείσες μεταρρυθμίσεις σχετικά με την υιοθεσία και την προστασία του παιδιού στη Ρουμανία·

17. εκφράζει την ανησυχία του για το σοβαρό και συνεχιζόμενο πρόβλημα της βίας κατά των γυναικών, που έχει σημαντικές επιπτώσεις στην εμπορία και τη σεξουαλική εκμετάλλευση γυναικών (800000 θύματα ετησίως), καθώς και της ενδοοικογενειακής βίας, και καλεί την κυβέρνηση να λάβει αποφασιστικές πρωτοβουλίες πρόληψης, ενημέρωσης και αντιμετώπισης του φαινομένου αυτού, σε συνεργασία με την κοινωνία, τις αρμόδιες ΜΚΟ καθώς τις δικαστικές και αστυνομικές αρχές, σε περιφερειακό, εθνικό και διεθνές επίπεδο·

18. σημειώνει ότι η Ρουμανία πρέπει να επιταχύνει την επεξεργασία των αιτήσεων σχετικά με την αποκατάσταση ιδιοκτησιών που είχαν κατασχεθεί από το κομμουνιστικό καθεστώς με ιδιαίτερη προσοχή στην εκκλησιαστική και κοινοτική ιδιοκτησία, ούτως ώστε να μην παραμείνει δεσμευμένη σε επίπεδο νομοθεσίας· τονίζει ότι, για αυτόν τον σκοπό, είναι απαραίτητο να συσταθεί λειτουργικό ταμείο ιδιοκτησίας·

19. ζητεί από τις ρουμανικές αρχές να καταβάλουν περαιτέρω προσπάθειες για την εφαρμογή της νομοθεσίας για την προστασία του περιβάλλοντος και ζητεί την πραγματοποίηση διαβούλευσης με τις γειτονικές χώρες και αυστηρή εφαρμογή των προτύπων υπό το πνεύμα της σχετικής κοινοτικής νομοθεσίας (π.χ. την οδηγία 2006/21/ΕΚ του Ευρωπαϊκού Κοινοβουλίου και του Συμβουλίου, της 15ης Μαρτίου 2006, σχετικά με τη διαχείριση των αποβλήτων της εξορυκτικής βιομηχανίας [3], με ιδιαίτερη προσοχή σε έργα εξόρυξης μεγάλης κλίμακας που έχουν σημαντικές επιπτώσεις στο περιβάλλον, όπως στην περίπτωση της Rosia Montana·

20. παρατηρεί ότι η Επιτροπή έχει επισημάνει τρεις τομείς στους οποίους, μολονότι η πρόοδος ήταν ουσιαστική μετά την έκθεσή της του Μαΐου 2006, απαιτούνται ωστόσο περισσότερες προσπάθειες:

- μεταρρύθμιση του δικαστικού συστήματος και καταπολέμηση της διαφθοράς,

- απορρόφηση και διαχείριση των ενισχύσεων της Ένωσης στον τομέα της γεωργίας και των διαρθρωτικών ταμείων,

- εφαρμογή του κοινοτικού κεκτημένου σε ορισμένους τομείς της ασφάλειας των τροφίμων·

21. υπογραμμίζει ότι, μεταξύ των τριών αυτών τομέων, η οριστικοποίηση της μεταρρύθμισης του δικαστικού συστήματος και η καταπολέμηση της διαφθοράς έχουν ουσιαστική σημασία και ότι πρέπει, κατά συνέπεια, να επιδειχθεί ιδιαίτερη προσοχή εκ μέρους των ρουμανικών αρχών·

22. είναι υπέρ της θέσπισης από την Επιτροπή μηχανισμών εξακρίβωσης και στήριξης της προόδου και συνοδευτικών μέτρων στους τομείς αυτούς, που θα βασίζονται κυρίως στον εντοπισμό ειδικών κριτηρίων, και ενθαρρύνει θερμά την κυβέρνηση της Ρουμανίας να λάβει όλα τα αναγκαία μέτρα για να ανταποκριθεί στις προσδοκίες που έχουν διατυπωθεί, προκειμένου να αποφευχθεί η προσφυγή στις ρήτρες διασφάλισης·

23. υπενθυμίζει ότι, ακόμη και στην περίπτωση που εφαρμοστούν προσωρινά μέτρα τα τρία πρώτα χρόνια μετά την προσχώρηση, αντίστοιχα μέτρα εφαρμόστηκαν κατά την προηγούμενη διαδικασία διεύρυνσης προς όφελος όλων των ενδιαφερομένων μερών· ελπίζει ότι οι μηχανισμοί αυτοί θα εφαρμοστούν σε πολύ συγκεκριμένους τομείς που θα υποδείξει η Επιτροπή και για περιορισμένο χρονικό διάστημα· επισημαίνει ότι τα κατάλληλα μέτρα για τη διασφάλιση της εύρυθμης λειτουργίας των ευρωπαϊκών πολιτικών μπορούν να αρθούν μόνον όταν ικανοποιηθούν πλήρως τα κριτήρια αναφοράς, όπως ορίστηκαν από την Επιτροπή·

24. αναμένει την έκθεση που έχει εξαγγείλει η Επιτροπή για τον Ιούνιο 2007 σχετικά με την πρόοδο της χώρας στον τομέα της μεταρρύθμισης του δικαστικού συστήματος και της καταπολέμησης της διαφθοράς· καλεί τη Ρουμανία να κάνει χρήση όλων των ικανοτήτων της προκειμένου να λάβει τα κατάλληλα μέτρα·

25. επιμένει ότι η Επιτροπή θα πρέπει να ενημερώνει συστηματικά το Κοινοβούλιο σχετικά με την πρόοδο που θα σημειώσει η Ρουμανία τους προσεχείς μήνες και στο να συμμετέχει το Κοινοβούλιο (εκ του σύνεγγυς) στον μηχανισμό παρακολούθησης που θα προτείνει η Επιτροπή μετά την ένταξη·

26. τονίζει ότι η κυβέρνηση της Ρουμανίας πρέπει να συνειδητοποιήσει την ανάγκη πλήρους αξιοποίησης του εναπομένοντος χρόνου, προκειμένου να συνεχίσει τις προσπάθειές της για την παγίωση των επιτευχθέντων αποτελεσμάτων·

27. συνιστά την ταχεία κύρωση της συνθήκης προσχώρησης από τα δύο εναπομείναντα κράτη μέλη που δεν το έχουν πράξει ακόμη·

28. ζητεί από την Επιτροπή να προβλέψει τους κατάλληλους πόρους για ενημερωτικές εκστρατείες με σκοπό τη βελτίωση του επιπέδου γνώσεων της κοινής γνώμης σχετικά με την ένταξη της Ρουμανίας (και της Βουλγαρίας)·

29. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή, καθώς και στις κυβερνήσεις και τα κοινοβούλια των κρατών μελών και της Ρουμανίας.

[1] ΕΕ L 157 της 21.6.2005, σ. 11.

[2] Κείμενα που εγκρίθηκαν, P6_TA(2006)0262.

[3] ΕΕ L 102 της 11.4.2006, σ. 15.)

--------------------------------------------------